REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 112-810/23

21. jul 2023. godine

B e o g r a d

Na osnovu člana 27k stav 9, u vezi sa st. 1. i 3. istog člana Zakona o budžetskom sistemu („Službeni glasnik RS'', broj 54/09, 73/10, 101/10, 101/11, 93/12, 62/13, 63/13 – ispravka, 108/13, 142/14, 68/15 – dr.zakon, 103/15, 99/16, 113/17, 95/18, 31/19, 72/19, 149/20, 118/21, 118/21 – dr.zakon, 138/22) i člana 65. stav 3. Poslovnika Narodne skupštine („Službeni glasnik RS“, broj 20/12 – Prečišćeni tekst), Odbor za administrativno-budžetska i mandatno-imunitetska pitanja je, na 29.sednici održanoj 21. jula2023. godine, razmatrao zahtev Komisije za zaštitu konkurencije (21 Broj: 112-810/23 od 25. aprila 2023. godine) i doneo

O D L U K U

o davanju saglasnosti Komisiji za zaštitu konkurencije za zasnivanje radnog odnosa na neodređeno vreme sa novim licima u 2023. godini

 1. Daje se saglasnost Komisiji za zaštitu konkurencije za zasnivanje radnog odnosa na neodređeno vreme sa dvoje novih lica, i to:

- radno mesto za obavljanje poslova savetnika - jedan izvršilac;

- radno mesto za obavljanje poslova saradnika - jedan izvršilac.

2. Zapošljavanje lica iz tačke 1. ove odluke, uslovljeno je postojanjem odgovarajućih finansijskih sredstava za isplatu plata, sa pripadajućim porezima i doprinosima za novozaposlene, u skladu sa Finansijskim planom Komisije za zaštitu konkurencije koji je doneo Savet Komisije na sednici od 28. oktobra 2022. godine, na koji je Vlada dala saglasnost Rešenjem 05 broj: 400-3238/2023 od 12. aprila 2023. godine („Sl. glasnik RS“, boj 29/23).

 3. Ovu odluku dostaviti Komisiji za zaštitu konkurencije na dalje postupanje.

 4. Ova odluka stupa na snagu danom donošenja.

 PREDSEDNIK ODBORA

 Milenko Jovanov

O b r a z l o ž e nj e

Komisija za zaštitu konkurencije (u daljem tekstu: Komisija) je 25. aprila 2023. godine podnela Odboru za administrativno-budžetska i mandatno-imunitetska pitanja (u daljem tekstu: Odbor) zahtev za dobijanje saglasnosti za zasnivanje radnog odnosa na neodređeno vreme sa dvojem novih lica.

U obrazloženju zahteva je navedeno da je Komisija samostalni pravni subjekt, finansijski nezavistan jer se finansira iz sopstvenih prihoda. Savet Komisije je usvojio Finansijski plan Komisije na sednici održanoj 28. oktobra 2022. godine, na koji je Vlada dala saglasnost Rešenjem 05 broj: 400-3238/2023 od 12. aprila 2023. godine („Sl. glasnik RS“, boj 29/23). Finansijskim planom je predviđeno da se ukupne zarade, kao i svi ostali rashodi finansiraju iz prihoda Komisije. Dalje je navedeno, da Komisija, radi obavljanja poverenih poslova ima potrebu za popunjavanjem dva slobodna radnih mesta u 2023. godini, i to za radno mesto za obavljanje poslova savetnika i radno mesto za obavljanje poslova saradnika, po jedan izvršilac.

Odredbom člana 27 k stav 1. Zakona o budžetskom sistemu propisano je da je u periodu od 1. januara 2021. godine do 31. decembra 2023. godine korisnicima javnih sredstava dozvoljeno da bez posebnih dozvola i saglasnosti u tekućoj kalendarskoj godini prime u radni odnos na neodređeno vreme i radni odnos na određeno vreme u svojstvu pripravnika do 70% ukupnog broja lica kojima je prestao radni odnos na neodređeno vreme po bilo kom osnovu u prethodnoj kalendarskoj godini (umanjen za broj novozaposlenih na neodređeno vreme i određeno vreme u svojstvu pripravnika u toj kalendarskoj godini). Stavom 9. istog člana Zakona, propisano je da se o zasnivanju radnog odnosa na neodređeno vreme i radnog odnosa na određeno vreme u svojstvu pripravnika iznad procenta iz navedenog stava 1. ovog člana u službama Narodne skupštine, Zaštitnika građana, Poverenika za zaštitu ravnopravnosti, Državne revizorske institucije, Poverenika za informacije od javnog značaja i zaštitu podataka o ličnosti, Agencije za sprečavanje korupcije, Komisije za kontrolu državne pomoći, Republičke komisije za zaštitu prava u postupcima javnih nabavki, Komisije za zaštitu konkurencije, Komisije za hartije od vrednosti, Fiskalnog saveta, Regulatornog tela za elektronske medije i Agencije za energetiku Republike Srbije, kao i o tome da ukupan broj zaposlenih, odnosno radno angažovanih iz stava 4. navedenog člana kod tih korisnika bude veći od procenta, odnosno broja iz st. 4. i 6. odlučuje odbor Narodne skupštine nadležan za administrativno-budžetska pitanja. Stavom 4. predviđeno je da počev od 1. januara 2021. godine ukupan broj zaposlenih na određeno vreme (izuzev u svojstvu pripravnika), lica angažovanih po ugovoru o delu, ugovoru o privremenim i povremenim poslovima, preko omladinske i studentske zadruge, kao i posredstvom agencije za privremeno zapošljavanje i lica angažovanih po drugim osnovama, kod korisnika javnih sredstava, ne može biti veći od 10% ukupnog broja zaposlenih na neodređeno vreme, osim izuzetno, uz saglasnost tela Vlade, na predlog nadležnog organa, uz prethodno pribavljeno mišljenje Ministarstva; stav 6. predviđa da korisnik javnih sredstava koji ima manje od 50 zaposlenih na neodređeno vreme može da ima najviše do sedam zaposlenih, odnosno angažovanih lica u smislu stava 4. ovog člana.

Odbor je, ceneći podneti zahtev, na osnovu ovlašćenja iz člana 27k stav 9. Zakona o budžetskom sistemu, dao traženu saglasnost Komisiji za zasnivanje radnog odnosa na neodređeno vreme sa dva nova lica, prema strukturi iz zahteva, s tim da je zapošljavanje navedenog broja izvršilaca uslovljeno postojanjem odgovarajućih finansijskih sredstava za isplatu plata, sa pripadajućim porezima i doprinosima za novozaposlene, u skladu sa Finansijskim planom Komisije, na koji je Vlada dala saglasnost Rešenjem 05 broj: 400-3238/2023 od 12. aprila 2023. godine („Sl. glasnik RS“, boj 29/23).